b'\n_START_ARTICLE_\nWolter Stenb\xc3\xa4ck\n_START_PARAGRAPH_\nCarl Wolter Stenb\xc3\xa4ck (13. joulukuuta 1884 Tyrv\xc3\xa4\xc3\xa4 \xe2\x80\x93 2. joulukuuta 1956 Porvoo) oli suomalainen sortokausien aktivisti, joka my\xc3\xb6hemmin teki pitk\xc3\xa4n uran Suomen Matkailijayhdistyksen johtajana. H\xc3\xa4nt\xc3\xa4 pidet\xc3\xa4\xc3\xa4n my\xc3\xb6s Lapin ja Petsamon alueiden matkailutoiminnan k\xc3\xa4ynnist\xc3\xa4j\xc3\xa4n\xc3\xa4.\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nSatakunnan Tyrv\xc3\xa4\xc3\xa4ll\xc3\xa4 syntyneen Stenb\xc3\xa4ckin vanhemmat olivat piiril\xc3\xa4\xc3\xa4k\xc3\xa4ri Edvard Otto Stenb\xc3\xa4ck ja Sofia Ramsay. H\xc3\xa4n kirjoitti ylioppilaaksi Helsingin Nya svenska l\xc3\xa4roverketista vuonna 1902 ja valmistui sen j\xc3\xa4lkeen filosofian maisteriksi Helsingin yliopistosta 1909.\n_START_SECTION_\nSortovuosien aktivismi\n_START_PARAGRAPH_\nSortovuosien aikana Stenb\xc3\xa4ck oli mukana muun muassa aktivistien taisteluj\xc3\xa4rjest\xc3\xb6n toiminnassa. Er\xc3\xa4\xc3\xa4n kertomuksen mukaan h\xc3\xa4n oli my\xc3\xb6s yksi kenraalikuvern\xc3\xb6\xc3\xb6ri Bobrikovin murhanneen Eugen Schaumanin arkunkantajista. Lokakuussa 1907 Stenb\xc3\xa4ck joutui Pietarissa pid\xc3\xa4tetyksi yhdess\xc3\xa4 kolmen muun aktivistin Johannes Gummeruksen, Aino Malmbergin ja Filemon Tidermanin kanssa. Aktivistien johtohahmoihin lukeutunut Arvid Neovius teki pid\xc3\xa4tyksen johdosta eduskunnassa v\xc3\xa4likysymyksen. Vietetty\xc3\xa4\xc3\xa4n viisi kuukautta Pietarissa sijaitsevassa Krestyn vankilassa, Stenb\xc3\xa4ck tuomittiin kolemn vuoden pituiseen karkotukseen. H\xc3\xa4net kuljetettiin aluksi Vologdan alueelle Vjatkaan, josta matka jatkui edelleen Komin alueen Ust-Sysolskiin. Stenb\xc3\xa4ck onnistui kuitenkin karkaamaan ja oli maanpaossa aina vuoteen 1917 saakka. Stenb\xc3\xa4ck asui aluksi K\xc3\xb6\xc3\xb6penhaminassa, jossa h\xc3\xa4n suoritti fysioterapeutin tutkinnon 1910 ja harjoitti sen j\xc3\xa4lkeen ammattiaan my\xc3\xb6s Englannissa, Italiassa ja Ranskassa. _NEWLINE_Stenb\xc3\xa4ck kirjoitti vankeusajastaan muistelmateoksen \xc3\x85tta m\xc3\xa5nader i rysk f\xc3\xa5ngenskap, joka julkaistiin Ruotsissa vuonna 1914. Suomessa se ilmestyi vasta 1919.\n_START_SECTION_\nItsen\xc3\xa4istymisen j\xc3\xa4lkeen\n_START_PARAGRAPH_\nKotimaahansa palattuaan Stenb\xc3\xa4ck auttoi sis\xc3\xa4llissodan aikana talvella 1918 bol\xc5\xa1evikkien syrj\xc3\xa4ytt\xc3\xa4m\xc3\xa4\xc3\xa4 Ven\xc3\xa4j\xc3\xa4n v\xc3\xa4liaikaisen hallituksen p\xc3\xa4\xc3\xa4ministeri\xc3\xa4 Aleksandr Kerenski\xc3\xa4 piileskelem\xc3\xa4\xc3\xa4n Suomessa. Sodan j\xc3\xa4lkeen h\xc3\xa4n toimi Suomen Paperitehtaiden Yhdistyksen osastop\xc3\xa4\xc3\xa4llikk\xc3\xb6n\xc3\xa4 vuosina 1918\xe2\x80\x931920 ja my\xc3\xb6hemmin Suomen Matkailijayhdistyksen p\xc3\xa4\xc3\xa4sihteerin\xc3\xa4 vuodesta 1921 l\xc3\xa4htien. Stenb\xc3\xa4ck tunnettiin erityisesti Lapin matkailutoiminnan k\xc3\xa4ynnist\xc3\xa4j\xc3\xa4n\xc3\xa4 ja kehitt\xc3\xa4j\xc3\xa4n\xc3\xa4, jonka johdolla 1920\xe2\x80\x931930-luvuilla luotiin Lapin ja Petsamon matkailupalvelut. Stenb\xc3\xa4ck erosi Suomen Matkailijayhdistyksen johdosta talvisodan j\xc3\xa4lkeen kev\xc3\xa4\xc3\xa4lla 1940 ja muutti erakoksi Inarin Sotkaniemeen. Sotavuosien j\xc3\xa4lkeen h\xc3\xa4n kuitenkin ty\xc3\xb6skenteli viel\xc3\xa4 kahden vuoden ajan Hotelli Aulangon johtajana H\xc3\xa4meenlinnassa.  _NEWLINE_Stenb\xc3\xa4ck avioitui vuonna 1916 brittil\xc3\xa4isen Mary Longmanin (1881\xe2\x80\x931926) kanssa. Heid\xc3\xa4t on haudattu Helsinkiin Kulosaaren hautausmaalle.'